b'\n_START_ARTICLE_\nLietuvos mokslo taryba\n_START_PARAGRAPH_\nLietuvos mokslo taryba\xc2\xa0\xe2\x80\x93 Lietuvos valstyb\xc4\x97s \xc4\xafstaiga, patarianti Seimui ir vyriausybei mokslo, studij\xc5\xb3 ir eksperimentin\xc4\x97s pl\xc4\x97tros politikos klausimais, pl\xc4\x97tojanti programin\xc4\xaf konkursin\xc4\xaf mokslini\xc5\xb3 tyrim\xc5\xb3 finansavim\xc4\x85. B\xc5\xabstin\xc4\x97 Vilniuje, Gedimino pr. 3, Lietuvos moksl\xc5\xb3 akademijos patalpose.\n_START_SECTION_\nIstorija\n_START_PARAGRAPH_\nLietuvos mokslo taryb\xc4\x85 1991\xc2\xa0m. Vilniuje \xc4\xafsteig\xc4\x97 Seimas. 1991\xe2\x80\x932003\xc2\xa0m. Taryba vykd\xc4\x97 mokslo ir studij\xc5\xb3 sistemos savivaldos funkcijas. Tai l\xc4\x97m\xc4\x97 jos sudarymo principus. Lietuvoje iki 1991\xc2\xa0m. mokslai buvo skirstomi \xc4\xaf 8 mokslo sri\xc4\x8di\xc5\xb3 grupes, nuo 1999\xc2\xa0m. skirstomi \xc4\xaf 5 grupes. 1991\xc2\xa0m. 24 Tarybos narius (po 3 mokslo kryp\xc4\x8di\xc5\xb3 grupi\xc5\xb3 mokslininkus) rinko atitinkamos krypties mokslinink\xc5\xb3 susirinkimai, 12 nari\xc5\xb3 skyr\xc4\x97 Lietuvos Respublikos Seimas. Nuo 1994\xc2\xa0m. 15 Tarybos nari\xc5\xb3 (po 3 penki\xc5\xb3 mokslo kryp\xc4\x8di\xc5\xb3 grupi\xc5\xb3 mokslinkus) rinko mokslinink\xc5\xb3 susirinkimai ir 9 narius skyr\xc4\x97 Seimas. Tarybos pirminink\xc4\x85 2 metams rinkdavo Taryba i\xc5\xa1 mokslinink\xc5\xb3 i\xc5\xa1rinkt\xc5\xb3 Tarybos nari\xc5\xb3._NEWLINE_2003\xc2\xa0m. Taryba tapo Vyriausyb\xc4\x97s teikimu Seimo \xc4\xafsteigta valstyb\xc4\x97s \xc4\xafstaiga, pasikeit\xc4\x97 jos formavimas. Mokslo ir studij\xc5\xb3 institucijos atrenka mokslininkus, atstovaujan\xc4\x8dius 5 mokslo sritis. Atrinktieji mokslininkai kiekvienoje mokslo srityje i\xc5\xa1renka po 3 kandidatus \xc4\xaf Tarybos narius. Vyriausyb\xc4\x97, 15 mokslinink\xc5\xb3 ir 17 kit\xc5\xb3 institucij\xc5\xb3 pasi\xc5\xablyt\xc5\xb3 kandidat\xc5\xb3, j\xc5\xb3 tarpe Tarybos pirminink\xc4\x85 ir pavaduotoj\xc4\x85 teikia tvirtinti Seimui. Taryba sudar\xc4\x97 6 nuolatin\xc4\x97s komisijos: Mokslo strategijos ir valdymo, Mokslo prioritet\xc5\xb3 ir vertinimo, Mokslinink\xc5\xb3 kvalifikacij\xc5\xb3, Studij\xc5\xb3, Finansavimo, Verslo, mokslo ir studij\xc5\xb3 bendradarbiavimo.\n_START_SECTION_\nStrukt\xc5\xabra\n_START_PARAGRAPH_\nLietuvos mokslo taryba veikia 2007\xc2\xa0m. Lietuvos Respublikos Seimo nutarimo \xe2\x80\x9eD\xc4\x97l Lietuvos mokslo tarybos nuostat\xc5\xb3 patvirtinimo\xe2\x80\x9c pagrindu. Nuo 2007\xc2\xa0m. Lietuvos mokslo taryb\xc4\x85 sudaro 29 nariai, renkami 5\xc2\xa0m. kadencijai, galimos ne daugiau kaip 2 kadencijos i\xc5\xa1 eil\xc4\x97s. Lietuvos mokslo tarybos sud\xc4\x97t\xc4\xaf vyriausyb\xc4\x97s teikimu tvirtina Seimas. Yra Humanitarini\xc5\xb3 ir socialini\xc5\xb3 moksl\xc5\xb3 bei Gamtos ir technikos moksl\xc5\xb3 komitetai. Po 10 kiekvieno komiteto nari\xc5\xb3 renka \xc5\xa0vietimo ir mokslo ministerija i\xc5\xa1 mokslo ir studij\xc5\xb3 institucij\xc5\xb3 pasi\xc5\xablyt\xc5\xb3 mokslinink\xc5\xb3. Valdyb\xc4\x85 sudaro Lietuvos mokslo tarybos pirmininkas ir jo pavaduotojai\xc2\xa0\xe2\x80\x93 komitet\xc5\xb3 pirmininkai, Lietuvos mokslo tarybos mokslinis sekretorius, ministro pirmininko patar\xc4\x97jas, Seimo \xc5\xa0vietimo, mokslo ir kult\xc5\xabros komiteto, \xc5\xa0vietimo ir mokslo, Finans\xc5\xb3 ministerij\xc5\xb3, Lietuvos moksl\xc5\xb3 akademijos atstovai. Lietuvos mokslo tarybos administracija \xc4\xafgyvendina Tarybos sprendimus d\xc4\x97l programinio konkursinio mokslini\xc5\xb3 tyrim\xc5\xb3 finansavimo.\n_START_SECTION_\nVeikla\n_START_PARAGRAPH_\nTikslai: skatinti auk\xc5\xa1tojo mokslo, mokslini\xc5\xb3 tyrim\xc5\xb3 ir j\xc5\xb3 rezultat\xc5\xb3 veiksmingum\xc4\x85, gerinti mokslini\xc5\xb3 tyrim\xc5\xb3 kokyb\xc4\x99 ir pl\xc4\x97tr\xc4\x85, didinti mokslo poveik\xc4\xaf valstyb\xc4\x97s pl\xc4\x97trai, ugdyti mokslo ir studij\xc5\xb3 poreik\xc4\xaf. Lietuvos mokslo taryba teikia Seimui, vyriausybei, mokslo ir studij\xc5\xb3 institucijoms si\xc5\xablymus d\xc4\x97l mokslo ir studij\xc5\xb3 sistemos tobulinimo, analizuoja pad\xc4\x97t\xc4\xaf mokslo ir studij\xc5\xb3 institucijose, mokslinink\xc5\xb3, kit\xc5\xb3 tyr\xc4\x97j\xc5\xb3, student\xc5\xb3 si\xc5\xablymus mokslo ir studij\xc5\xb3 veiklos klausimais, teikia i\xc5\xa1vadas d\xc4\x97l mokslo ir studij\xc5\xb3 sistem\xc4\x85 reglamentuojan\xc4\x8di\xc5\xb3 teis\xc4\x97s akt\xc5\xb3 ir tarptautini\xc5\xb3 sutar\xc4\x8di\xc5\xb3 projekt\xc5\xb3. Rengia, teikia ir vertina si\xc5\xablymus d\xc4\x97l Lietuvos Respublikos mokslo ir studij\xc5\xb3 sistemos pl\xc4\x97tros strategijos, mokslo finansavimo, mokslini\xc5\xb3 tyrim\xc5\xb3 prioritet\xc5\xb3 ir j\xc5\xb3 \xc4\xafgyvendinimo. Analizuoja mokslo laipsni\xc5\xb3 teikimo praktik\xc4\x85, vertina mokslo leidini\xc5\xb3 kokyb\xc4\x99, dalyvauja vertinant mokslo ir studij\xc5\xb3 institucij\xc5\xb3 mokslin\xc4\x99 veikl\xc4\x85. Rengia ir skelbia analitines studijas \xc4\xafvairiais mokslo ir studij\xc5\xb3 sistemos aspektais._NEWLINE_Nuo 2007\xc2\xa0m. Lietuvos mokslo taryba \xc4\xafgyvendina Europos S\xc4\x85jungos strukt\xc5\xabrin\xc4\x97s paramos programas, skirtas tyr\xc4\x97j\xc5\xb3 kompetencijai ugdyti ir mokslo bei verslo bendradarbiavimui pl\xc4\x97toti (moksl. kompetencijos centr\xc5\xb3 pl\xc4\x97tot\xc4\x97s ir finansavimo, nacionalinio ir tarptautinio lygio tyr\xc4\x97j\xc5\xb3 geb\xc4\x97jim\xc5\xb3 ugdymo programos). Lietuvos mokslo taryba \xc4\xafgaliota vertinti Lietuvoje vykdom\xc4\x85 mokslin\xc4\x99 veikl\xc4\x85 ir teikti si\xc5\xablymus d\xc4\x97l \xc5\xa1ios veiklos pl\xc4\x97tojimo, programinio ir konkursinio finansavimo tobulinimo, l\xc4\x97\xc5\xa1\xc5\xb3 naudojimo veiksmingumo, mokslo ir studij\xc5\xb3 infrastrukt\xc5\xabros objekt\xc5\xb3 funkcionavimo u\xc5\xbetikrinimo, laboratorin\xc4\x97s ir eksperimentin\xc4\x97s baz\xc4\x97s stiprinimo._NEWLINE_Vieni svarbiausi\xc5\xb3 yra Tarybos si\xc5\xablymai d\xc4\x97l Lietuvos auk\xc5\xa1tojo mokslo ir mokslo kvalifikacij\xc5\xb3 bei laipsni\xc5\xb3 teikimo sistemos pertvarkymo i\xc5\xa1 sovietin\xc4\x97s \xc4\xaf vakarieti\xc5\xa1k\xc4\x85, doktorant\xc5\xb3 rengimo tobulinimo, programinio konkursinio mokslini\xc5\xb3 tyrim\xc5\xb3 finansavimo ir Lietuvos valstyb\xc4\x97s mokslo ir studij\xc5\xb3 fondo steigimo, valstybini\xc5\xb3 ir nacionalini\xc5\xb3 mokslo program\xc5\xb3 rengimo ir \xc4\xafgyvendinimo tvarkos, auk\xc5\xa1t\xc5\xb3j\xc5\xb3 mokykl\xc5\xb3 ir mokslo institut\xc5\xb3 kvalifikacini\xc5\xb3 reikalavim\xc5\xb3, mokslo ir studij\xc5\xb3 institucij\xc5\xb3 steigimo kriterij\xc5\xb3 ir tvarkos, mokslo ir studij\xc5\xb3 sistem\xc4\x85 reglamentuojan\xc4\x8di\xc5\xb3 teis\xc4\x97s akt\xc5\xb3 projekt\xc5\xb3, mokslo ir studij\xc5\xb3 sistemos pl\xc4\x97tros strategijos ir strukt\xc5\xabrin\xc4\x97s reformos._NEWLINE_Lietuvos mokslo taryba bendradarbiauja su vis\xc5\xb3 ES valstybi\xc5\xb3 pana\xc5\xa1ias funkcijas vykdan\xc4\x8diomis institucijomis, Europos mokslo taryba, \xc5\xa0iaur\xc4\x97s \xc5\xa1ali\xc5\xb3 mokslini\xc5\xb3 tyrim\xc5\xb3 tarybomis.'